कमल र दिलीप भिड्ने
नेपालका शीर्ष वरीयताका कमल भण्डारी र भारतका दिलीप मोहन्ती आईटीएफ सर्किट फोर टेनिसअन्तर्गत ३५ वर्षमाथिको एकल उपाधिलाई भिड्ने भएका छन् ।
काठमाडौँ — नेपालका शीर्ष वरीयताका कमल भण्डारी र भारतका दिलीप मोहन्ती आईटीएफ सर्किट फोर टेनिसअन्तर्गत ३५ वर्षमाथिको एकल उपाधिलाई भिड्ने भएका छन् ।पोखरा रंगशालामा सोमबार साबिक विजेताले कमलले भारतका स्वर्णद्वीपसिंह ढोंढीलाई ६–१, ६–२ को सोझो सेटमा हराए । मोहन्तीले नेपालका महेश श्रेष्ठमाथि ७–६, ४–६, ६–३ को संघर्षपूर्ण नतिजा निकाले । गत वर्षको फाइन्लमा पनि कमल र मोहन्ती नै फाइनल भिडेका थिए । ५५ वर्षमाथि कमल थापाले फाइनलमा स्थान बनाएका छन् । राप्रपा नेपालका अध्यक्ष उनले भारतका आदित्य कर्नानीलाई ६–३, ६–१ को सेटमा पाखा हराए । उपाधिका लागि उनले कृष्णराज घले र पोखराका अनिल तुलाचनको विजेतासँग प्रतिस्पर्धा गर्नेछन् ।त्यस्तै ३५ वर्षमाथिको डबल्समा भारतका अविनाश कुँवर र दिलीप मोहन्तीको जोडी फाइनल पुगेको छ । उनीहरूले नेपालका कमल भण्डारी र महेश श्रेष्ठलाई ६–४, २–६ र सुपरटाइमा १०–८ ले हराए । पोखराका धरमबहादुर लामिछाने र भारतका सुरेन्द्रसिंह ढोंढीको जोडी पनि फाइनल पुगेको छ । यो जोडीले पोखराकै गोपीबहादुर भट्टराई र शरण गुरुङलाई ६–१, ६–१ को सेटमा हराए । डबल्सकै ४५ वर्षमाथि भारतका पवन जैन र नारायण मूर्तिको जोडी फाइनल पुग्यो । उनीहरूले नेपालका सुवर्ण धाख्वा र प्रताप मोक्तानलाई ६–१, ६–४ को सेटमा पराजित हराए ।५५ वर्षमाथि डबल्समा भारतकै अरुण अग्रवाल र सुरेन्द्र मोर्ताजाको जोडीले नेपालका मनोज राणा र भारतका पवन जैनको जोडीसँग उपाधिका प्रतिस्पर्धा गर्नेछ । यो जोडीले पोखराका समिर शेरचन र अनिल तुलाचनको जोडीलाई ६–४, ६–२ ले हरायो । मनोज र पवनको जोडीले कमल थापा र झ्याम्बा ढुण्डुपको जोडीलाई पराजित गर्दै फाइनलमा स्थान बनायो । पहिलो सेट ६–० ले गुमाएको मनोजको जोडीले ७–५ दोस्रो सेट आफ्नो पक्षमा पाऱ्यो । निर्णायक सेट मनोजको जोडीले सुपरटाइमा १३–११ ले आफ्नो पक्षमा पारेर फाइनल पक्का गरेको हो ।